CELEX: 32020D1544
Language: sk
Date: 2020-10-21 00:00:00
Title: Rozhodnutie Európskeho parlamentu a Rady (EÚ) 2020/1544 z 21. októbra 2020, ktorým sa mení rozhodnutie Rady 2003/17/ES, pokiaľ ide o rovnocennosť inšpekcií v teréne uskutočňovaných na Ukrajine na množiteľskom poraste pre produkciu osiva a o rovnocennosť osiva obilnín vyprodukovaného na Ukrajine

26.10.2020   
               
               
                  SK
               
               
                  Úradný vestník Európskej únie
               
               
                  L 356/5
               
            
         ROZHODNUTIE EURÓPSKEHO PARLAMENTU A RADY (EÚ) 2020/1544
         z 21. októbra 2020,
         ktorým sa mení rozhodnutie Rady 2003/17/ES, pokiaľ ide o rovnocennosť inšpekcií v teréne uskutočňovaných na Ukrajine na množiteľskom poraste pre produkciu osiva a o rovnocennosť osiva obilnín vyprodukovaného na Ukrajine
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     V rozhodnutí Rady 2003/17/ES (3) sa stanovuje, že inšpekcie v teréne uskutočňované na určitých množiteľských porastoch pre produkciu osiva v tretích krajinách uvedených v prílohe I k uvedenému rozhodnutiu sa za určitých podmienok majú považovať za rovnocenné inšpekciám v teréne uskutočňovaným v súlade s právnymi predpismi Únie a že za určitých podmienok sa osivo určitých druhov obilnín vyprodukované v týchto tretích krajinách má považovať za rovnocenné osivu vyprodukovanému v súlade s právnymi predpismi Únie.
                  
               
                     (2)
                  
                  
                     Ukrajina predložila Komisii žiadosť o uznanie rovnocennosti svojho systému inšpekcií v teréne v prípade množiteľského porastu pre produkciu osiva obilnín a osiva obilnín vyprodukovaného a certifikovaného na Ukrajine.
                  
               
                     (3)
                  
                  
                     Komisia preskúmala príslušné právne predpisy Ukrajiny a na základe auditu vykonaného v roku 2015, ktorý sa týkal systému úradných kontrol a certifikácie osiva obilnín na Ukrajine a jeho rovnocennosti s požiadavkami Únie, uverejnila svoje zistenia v správe s názvom „Záverečná správa z auditu vykonaného na Ukrajine od 26. mája 2015 do 4. júna 2015 s cieľom posúdiť systém úradných kontrol a potvrdzovania osiva obilnín a ich rovnocennosť s požiadavkami Európskej únie“.
                  
               
                     (4)
                  
                  
                     Na základe auditu sa dospelo k záveru, že inšpekcie v teréne v prípade množiteľského porastu pre produkciu osiva, odberu vzoriek, skúšania a následnej úradnej kontroly osiva obilnín sa náležite vykonávajú a spĺňajú podmienky stanovené v prílohe II k rozhodnutiu 2003/17/ES a príslušné požiadavky stanovené v smernici Rady 66/402/EHS (4). Okrem toho sa dospelo k záveru, že vnútroštátne orgány zodpovedné za certifikáciu osiva na Ukrajine sú spôsobilé a náležite vykonávajú svoju činnosť.
                  
               
                     (5)
                  
                  
                     Preto je vhodné uznať rovnocennosť, pokiaľ ide o inšpekcie v teréne uskutočňované na Ukrajine v prípade množiteľského porastu pre produkciu osiva obilnín, a pokiaľ ide o osivo obilnín vyprodukované na Ukrajine, ktoré boli oficiálne certifikované jej orgánmi.
                  
               
                     (6)
                  
                  
                     Rozhodnutie 2003/17/ES by sa preto malo zodpovedajúcim spôsobom zmeniť,
                  
               PRIJALI TOTO ROZHODNUTIE:
         
            Článok 1
            Zmeny rozhodnutia 2003/17/ES
            Príloha I k rozhodnutiu 2003/17/ES sa mení takto:
            
                        a)
                     
                     
                        v tabuľke sa medzi „TR“ a „US“ vkladá tento riadok:
                        
                                    „UA
                                 
                                 
                                    Ministry of Agrarian Policy and Food of Ukraine
                                    Khreshchatyk str., 24, 01001, KYIV
                                 
                                 
                                    66/402/EHS“;
                                 
                              
                  
                        b)
                     
                     
                        v poznámke pod čiarou k tabuľke sa medzi „TR – Turecko“ a „US – Spojené štáty americké“ vkladajú tieto slová:
                        „UA – Ukrajina,“.
                     
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Článok 3
            Adresáti
            Toto rozhodnutie je určené členským štátom.
         
         
            V Bruseli 21. októbra 2020
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               M. ROTH
            
         
         
            (1)  Stanovisko z 18. septembra 2020 (zatiaľ neuverejnené v úradnom vestníku).
         
            (2)  Pozícia Európskeho parlamentu z 8. októbra 2020 (zatiaľ neuverejnená v úradnom vestníku) a rozhodnutie Rady zo 14. októbra 2020.
         
            (3)  Rozhodnutie Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (Ú. v. ES L 8, 14.1.2003, s. 10).
         
            (4)  Smernica Rady 66/402/EHS zo 14. júna 1966 týkajúca sa obchodovania s osivom obilnín (Ú. v. ES 125, 11.7.1966, s. 2309).